S

Spirituálne formy posilňovania psychoimunity u chorých na AIDS

Slávka Démuthová

Príspevok T. V. Kumara: Spirituality and electric activities: Role of spirituality to increasing the psycho immunity of AIDS patients (2013) je nepochybne jedným z tých, ktoré zaujmú. Venuje sa téme, ktorá nie je frekventovaná – spojenie religióznych aktivít s jedincami trpiacimi AIDS je pomerne zriedkavé. Napriek tomu je prirodzeným vyústením mnohých štúdií, ktoré sledovali rozličné dôsledky duchovných aktivít na činnosť CNS a okrem iného zistili ich pozitívny vplyv na imunitu organizmu. Z týchto zistení môže významne profitovať najmä skupina pacientov, ktorí trpia poruchou imunity, teda aj pacienti s AIDS. Práve toto spojenie tvorí tému spomínanej štúdie T. V. Kumara.

Spracovanie zaujímavej a invenčne formulovanej témy má však v autorovom podaní rezervy, ktoré čitateľ odhalí po prvých odsekoch. Exaktnejšie orientovanému čitateľovi chýbajú základné operacionalizovanie pojmov, a tak zostáva kľúčové slovo psychoimunita nezadefinované. Z kontextu, v akom ho autor používa, možno odhadnúť jeho náplň, no pri vedeckých štúdiách by sa očakával sofistikovanejší prístup k objasneniu problému. Ak však opomenieme nedostatky, ide nepochybne o zaujímavú a perspektívnu tému bádania v psychológii chorých, ktorá kombinuje poznatky z ďalších psychologických disciplín (napr. z psychológie náboženstva) a zároveň funguje v priestore medzi psychológiou, medicínou a náboženstvom.

Pozitívny vplyv religiozity na zdravie i celú osobnosť je známy desaťročia. Viera ako prístup k životu či internalizovaný svetonázor sú významnými činiteľmi uľahčujúcimi zvládanie náročných životných situácií, ale i činiteľmi prispievajúcimi k životnej spokojnosti a šťastiu.[1] Rovnako tak ide o činitele, ktoré formujú osobnosť, zabezpečujú jej integritu, pozitívnejšie vzťahy k iným ľuďom[2] a pod. Aktuálnejšie výskumy sa zameriavajú na špecifickejšie a objektívnejšie ukazovatele pozitívneho vplyvu spirituálnych aktivít. Populárnou oblasťou skúmania takýchto vplyvov je ľudský mozog. E. Mohandas vo svojej štúdii Neurobiology of Spirituality (2008) sumarizuje zistenia o pozitívnom vplyve rozličných spirituálnych aktivít na jednotlivé oblasti mozgu. Najčastejšie spomína zvýšenú aktivitu vo frontálnych lalokoch, dorzolaterálnom prefrontálnom kortexe a anterior cingulate kortexe, pričom výsledky boli získané viacerými metódami (pozitrónovou emisnou tomografiou, magnetickou rezonanciou, jednofotónovou emisnou počítačovou tomografiou) pri rôznych aktivitách (joga, meditácia, čítanie žalmov, kundalini).[3] Konkrétne neurochemické zmeny a ich charakter prezentuje tabuľka 1.

Tabuľka 1

Neurochemické zmeny počas spirituálnych aktivít[4]

Neurochemická látka

Zaznamenané zmeny:

dopamín

zvýšenie

serotonín

zvýšenie

melatonín

zvýšenie

dimetyltryptamín

zvýšenie

noradrenalín

zníženie

acetylcholín

zvýšenie

glutamát

zvýšenie

N-acetyl-aspartyl-glutamát

zvýšenie

kyselina gama aminomaslová

zvýšenie

kortizol a hormón uvoľňujúci kortikotropín

zníženie

vazopresín

zvýšenie

endorfín

zvýšenie

Pozitívny vplyv spirituálnych aktivít na zdravie je možný vďaka relaxácii sympatického nervového systému a posilneniu imunitných funkcií. Autor bližšie tieto mechanizmy nerozoberá, zaujímavé sú však údaje sumarizujúce výsledky výskumov sledujúcich vzťah/vplyv religiozity na zdravie u pacientov chorých na AIDS (pozri tabuľku 2).

Tabuľka 2

Vybrané výsledky štúdií týkajúcich sa výskumu AIDS a religiozity[5]

Ironson et al. 2002

Viera v Boha zvyšuje chorým dĺžku dožitia.

Hall 1998

Viera znižuje strach zo smrti u HIV pozitívnych pacientov.

Fryback et al. 1999

Spiritualita zvyšuje kvalitu života a zdravia u ľudí s HIV/AIDS

Denail 2003

Modlitba zvyšuje subjektívny pocit prežívaného šťastia a zdravia.

Sowel et al. 2000

Identifikovanie pozitívnej súvislosti medzi spiritualitou a kvalitou života u pacientov s HIV.

Ironson et al.

Spirituálne aktivity zvyšujú psychoimunitu.

Rabin 1999

Spiritualita posilňuje schopnosť jedinca vyrovnávať sa so stresom.

Galietta 2002

Identifikované negatívne spojenie medzi spiritualitou a depresiou, ktorá je typická pre pacientov trpiacich AIDS.

Breitbart 2002

Spiritualita napomáha emočne dozrieť a posilňuje psychoimunitu.

Väčšina údajov, ktoré autor vo svojej štúdii prezentuje, sú zistenia, ktoré sú všeobecne platné, populáciu ľudí chorých na AIDS nevynímajúc. Napriek tomuto handicapu je prínosom tohto článku práve nasmerovanie pozornosti na málo frekventované spojenie viery a chorých na AIDS, ktoré má však silný potenciál v oblasti skvalitňovania nielen duševného, ale i telesného zdravia.

L i t e r a t ú r a

JOHNSTONE, B., YOON, D. P., COHEN, D. SCHOPP, L. H., MCCORMACK, G., CAMPBELL, J. & SMITH, M.: Relationships among spirituality, religious practices, personality factors, and health for five different faith traditions. In: Journal of Religion and Health, roč. 51, 2012, č. 4, s. 1017 – 1041.

JOSHI, S. & KUMARI, S. In KUMAR, T. V.: Spirituality and electric activities: Role of spirituality to increasing the psycho immunity of aids patients. In: Indian Streams Research Journal, roč. 2, 2012, č. 10, Special Section, s. 1 – 5.

KUMAR, T. V.: Spirituality and electric activities: Role of spirituality to increasing the psycho immunity of aids patients. In: Indian Streams Research Journal, roč. 2, 2012, č. 10, Special Section, s. 1 – 5.

MOHANDAS, E.: Neurobiology of Spirituality. In: Mental Health, Spirituality, Mind, roč. 6, 2008, č. 1, s. 63 – 80.

NEWBERG, A. B. & IVERSEN, J.: The neural basic of the complex mental task of meditation neurotransmitter and neurochemical considerations. In: Medical Hypotheses, roč. 61, 2003, č. 2, s. 282 – 291.

UNTERRAINER, H. F., LEWIS, A. J. & FINK, A.: Religious/spiritual well-being, personality and mental health: A review of results and conceptual issues. In: Journal Of Religion And Health, 11th September 2012.

P o z n á m k y

[1] Porov. UNTERRAINER, H. F., LEWIS, A. J. & FINK, A.: Religious/spiritual well-being, personality and mental health: A review of results and conceptual issues. In: Journal Of Religion And Health, 11th September 2012.

[2] JOHNSTONE, B., YOON, D. P., COHEN, D. SCHOPP, L. H., MCCORMACK, G., CAMPBELL, J. & SMITH, M.: Relationships among spirituality, religious practices, personality factors, and health for five different faith traditions. In: Journal of Religion and Health, roč. 51, 2012, č. 4, s. 1017 – 1041.

[3] MOHANDAS, E.: Neurobiology of Spirituality. In: Mental Health, Spirituality, Mind, roč. 6, 2008, č. 1, s. 63 – 80.

[4] NEWBERG, A. B. & IVERSEN, J.: The neural basic of the complex mental task of meditation neurotransmitter and neurochemical considerations. In: Medical Hypotheses, roč. 61, 2003, č. 2, s. 282 – 291.

[5] JOSHI, S. & KUMARI, S. In KUMAR, T. V.: Spirituality and electric activities: Role of spirituality to increasing the psycho immunity of aids patients. In: Indian Streams Research Journal, roč. 2, 2012, č. 10, Special Section, s. 4.

PhDr. Slávka Démuthová, PhD.

Katedra psychológie

Filozofická fakulta

Univerzita sv. Cyrila a Metoda v Trnave

Nám. J. Herdu 2

917 01 Trnava

demuthovci@yahoo.com